[Video] Oomblik toe vragmotor in Swart Maandag-optog inploeg‘n Skermskoot uit die video. ‘n Kajuitkamera het die angswekkende oomblik vasgevang toe ŉ vragmotor in talle motors en vragmotors ingeploeg het tydens ŉ Swart Maandag-optog op die N4 in Mpumalanga. Drie mense is beseer in die botsing wat sowat 5 km buite Middelburg plaasgevind het. Jaco Pretorius, ‘n direkteur by Jabula Plant Hire, het die opname van hul vragmotor se kajuitkamera aan Maroela Media verskaf. Die opname wys hoe Jabula se vragmotor in die regterbaan agter ‘n ander vragmotor ry. In die agtergrond kan daar skielik skreeuende remme gehoor word voor ‘n ander vragmotor van die linkerkant af in die regterbaan inbeweeg en teen ‘n bakkie bots. Russel Meiring, woordvoerder van ER24, het gesê drie vragmotors en tien motors was in die botsing betrokke. Hy het gesê twee mense het ernstige beserings opgedoen terwyl ŉ derde persoon slegs geringe beserings opgedoen het. “Paramedici het die beseerdes op die toneel behandel voordat hulle na ŉ hospitaal in Middelburg geneem is vir verdere mediese sorg.” Marius Müller, nasionale operasionele koördineerder van AfriForum, het gesê die bestuurder van die vragmotor is op die toneel in hegtenis geneem. Die polisie kon nie onmiddellik bereik word om die inhegtenisname te bevestig nie. Indien jy nie die video hieronder kan kyk nie, klik hier om dit op YouTube te kyk.